Ermelo-polisie slaap aan diensLuitenant-generaal Thulani Ntobela, Mpumalanga se provinsiale polisiehoof, het ŉ formele ondersoek van stapel gestuur nadat drie polisiebeamptes van die Ermelo-polisiestasie afgeneem is terwyl hulle geslaap het. ŉ Inwoner van dié dorp wou op 22 Augustus ŉ inbraak by die polisie aanmeld en het die beamptes slapend in die aanklagkantoor aangetref. Die inwoner het ŉ foto geneem en op sosiale media begin versprei. Daar word oor die algemeen oor dienslewering by die stasie gekla. Inwoners beweer onder andere dat oproepe na die stasie nie beantwoord word nie en dat beamptes nie uitgaan as misdade aangemeld word nie. Ntobela het Vrydag reageer en gesê dat hy bekommerd is oor die klagtes. Hy het onderneem om spoedig teen die beweerde swak dienslewering op te tree. Hy het die stasiebevelvoerder versoek om ŉ volledige verslag oor die aangeleentheid en die stasie se negatiewe publisiteit in te dien. Ntobela het ook onderneem om met die inwoners van Ermelo te vergader om alle ontevredenheid aan te hoor en daaraan aandag te gee. “Ek sal drastiese stappe doen om toe te sien dat beamptes wat nie hul pligte nakom nie, se koppe rol,” het hy gesê “Daar is geen verskonings om aan diens te slaap, nie telefoonoproepe te beantwoord nie, of om nie by tonele op te daag nie,” het hy bygevoeg.